《晋康八景 其二 西湾渔唱》
明代·张汝秀

名湾深映绿杨烟，无数渔郎泊钓船。一曲沧浪明月夜，数声欸乃夕阳天。

讴歌引出游鱼听，笑语惊疑宿鸟迁。烟雨一蓑閒撒网，得鱼沽酒醉长年。

作者简介：张汝秀，字子达。泷水（今广东罗定）人。明武宗正德间贡生。正德十五年（一五二〇）由荆州训导升任海南澄迈教谕，后致仕。年八十卒。清康熙《罗定州志》卷六、民国《罗定志》卷七有传。